KIRJALLINEN KYSYMYS E-1624/02 esittäjä(t): Fernando Fernández Martín (PPE-DE) komissiolle. Mercosurin kauppakamarit.



Virallinen lehti nro 092 E , 17/04/2003 s. 0073 - 0073



KIRJALLINEN KYSYMYS E-1624/02 esittäjä(t): Fernando Fernández Martín (PPE-DE) komissiolle (6. kesäkuuta 2002) Aihe: Mercosurin kauppakamarit Kuluneen vuosikymmenen aikana eurooppalainen liike-elämä on kiinnostunut enemmän Latinalaisen Amerikan markkinoista, erityisesti Brasiliasta, Argentiinasta, Chilestä ja Venezuelasta, joissa markkinat ovat laajat ja kehittyneet. Tästä huolimatta Euroopan unionin ja Latinalaisen Amerikan välisen kaupan osuus on vain 5,8 prosenttia yhteisön ulkomaankaupasta. Ottaen huomioon kauppakamarien merkityksen ja niiden tammi-helmikuussa 2002 julkaisemassa raportissa ehdottamat toimenpiteet, kuten uusien ohjelmien luominen, aloitteet eurooppalaisten yritysten kiinnostuksen lisäämiseksi, teknologisen vaihdon sekä taitotiedon ja informaation vaihdon edistäminen sekä parempi tiedottaminen niistä mahdollisuuksista ja eduista, joita liiketoiminta Latinalaisessa Amerikassa tarjoaa, kysyn seuraavaa: Mitä toimia ja hankkeita komissiolla on kauppakamarien roolin vahvistamiseksi EU:n ja Mercosurin välisten taloudellisten ja kaupallisten suhteiden kehittämisessä? Christopher Pattenin komission puolesta antamayhteinen vastauskirjallisiin kysymyksiin E-1623/02, E-1624/02, E-1625/02 ja E-1626/02 (26. heinäkuuta 2002) Yhteisön talousyhteistyöohjelmat painottuvat kaupan, sijoitustoiminnan ja institutionaalisten suhteiden vahvistamiseen yhteisön ja Latinalaisen Amerikan maiden välillä. Meneillään olevan AL-Invest -ohjelman tavoitteena on taloudellinen yhteistyö EU:n ja Latinalaisen Amerikan pk-yritysten välillä. Ohjelma on osoittautunut toimivaksi keinoksi kehittää Latinalaisen Amerikan ja EU:n välisiä taloussuhteita. Ohjelma auttaa molempien alueiden pk-yrityksiä uusien markkinoiden ja liiketoimintamahdollisuuksien kartoittamisessa ja hyödyntämisessä. Latinalaista Amerikkaa koskevassa alueellisessa strategia- ja ohjelmasuunnitteluasiakirjassa on suunniteltu AL-Invest -ohjelman jatkuvan kaudella 20022006. Sen tavoitteena on edistää EU:n ja Latinalaisen Amerikan välistä kauppaa ja sijoitustoimintaa vahvistamalla näiden alueiden liike-elämän välisiä suhteita. AL-Invest -ohjelmasta tehtiin vuonna 2001 riippumaton selvitys, jossa vahvistettiin ohjelman saama menestys: 92 % ohjelmaan osallistuvista järjestäjistä (kauppakamarit, teollisuudenalojen yhdistykset jne.) piti ohjelmaa tehokkaana. Selvityksessä ilmeni, että sijoitetun pääoman tuottosuhde on vähintään 1:7,5 eli jokainen ohjelmaan sijoitettu euro tuotti vähintään 7,5 euroa yhteisön ja Latinalaisen Amerikan välisessä liiketoiminnassa. Arvioinnissa korostettiin tarvetta ottaa yksityissektoria edustavat yhteisöt mukaan ohjelman hallinnointiin. Siinä suositeltiin kauppakamareille suunniteltujen ATLAS-pilottiohjelmien yhdistämistä AL-Invest -ohjelmaan, jotta koko toimintaa voitaisiin johdonmukaistaa. Komissio aikoo tehdä uudesta AL-Invest -ohjelmasta ehdotuksen lokakuussa 2002 ja ottaa huomioon nämä suositukset. Erityishuomiota kiinnitetään liike-elämän organisaatioiden toimintakyvyn vahvistamiseen, jotta ne voisivat edustaa yksityissektoria kansainväliseen kauppaan liittyvissä kysymyksissä ja tarjota korkeatasoisia palveluja jäsenyrityksilleen. Ohjelmatoimintaan kuuluvat myös yritystapaamiset, kapasiteetinrakentaminen ja arviointimenetelmät, joilla tuetaan näiden alueiden välistä kauppaa ja sijoitustoimintaa. Molempien maanosien kauppakamareilla on erittäin merkittävä asema ohjelmassa sekä edunsaajina että siihen osallistuvina järjestäjinä.